Charlotte Dyremose (KF), 2009-05-06:
Jeg vil sige til fru Kirsten Brosbøl, at jeg nok skal fortælle, hvad vi mener om indholdet af det her forslag, men så vidt jeg ved, er det helt i orden at stille detaljespørgsmål til dem, der er ordførere for forslagsstillerne.
Det håber jeg at man kan få lov til en anden gang, uagtet at det her åbenbart ikke behøver at komme i høring, og at man ikke kan stille kritiske spørgsmål eller noget som helst.
En anden ting, der undrer mig en lille smule, hvis vi skal komme ind på det indholdsmæssige - nu håber jeg, at fru Kirsten Brosbøl hører efter, for nu kommer der noget indholdsmæssigt - handler om Rådet for Teknologi og Innovation.
Der har vi altså på forligskredsniveau, i hele globaliseringskredsen, en evaluering i gang i forhold til innovationsområdet.
Og det, der undrer mig allermest - og jeg må sige, at jeg undrede mig meget, da jeg læste lovforslaget, og jeg har undret mig næsten lige så meget her under debatten - er, hvorfor man, hvis man synes, at det her skulle føres ind og gøres til sådan en fælles ting, så ikke har ført det ind i forhold til evalueringen, sådan at når man lavede den evaluering, kunne man også få nogle forslag til, om det ville være en fordel at kombinere de to indsatser.
Det kan godt være, at det er tilfældet.
Jeg tror det ikke nødvendigvis, for det fokus, der er i dag, er jo bl.a. på at skabe vækst.
Og altså helt ærligt, så er det, vi skal skabe på de danske sygehuse, jo ikke vækst, det er bedre velfærd og bedre service for borgerne via mere effektive sagsgange osv.
Det er jo ikke vækst.
Vækst er det, man skal skabe i det private erhvervsliv.
Så vi skal vurdere det ganske grundigt, og derfor synes jeg også, det ville være relevant, hvis det her skulle ind, at man så tog fat evalueringsmæssigt på det.
Så må vi jo spørge, når nu forligspartierne vil tage 80 mio. kr. årligt fra kvalitetspuljen, om man så har gjort sig nogen overvejelser om, hvad det er for tiltag, der så eventuelt ikke skal gøres.
For sagen er jo den, som også flere ordførere tidligere har været inde på, at der netop med kvalitetsreformen og med kvalitetspuljen lægges op til at gøre mange af de ting, som netop er intentionerne med det her lovforslag intentioner, som vi også fra konservativ side er fuldstændig enige i, for vi har et kæmpestort behov for det her, ikke bare for at skabe bedre service, men jo også, fordi vi alle sammen ved, at vi kommer til, både i det private og i det offentlige, at mangle hænder på en lang række områder.
Vi kan tale rigtig meget om at tiltrække arbejdskraft og strategier for at få flere igennem en masse af velfærdsuddannelserne, og det kommer vi også til, og det skal vi også.
Men det nytter bare ikke noget kun at gøre det, for så bliver det bare i konkurrence med hinanden, og derfor skal vi også have innovation i den offentlige sektor, og derfor har regeringen jo netop lavet både kvalitetsreform og kvalitetspuljer.
Alt i alt må jeg sige, at jeg står tilbage med en lille smule undren over det her, og jeg er egentlig også lidt ærgerlig over, at det så ikke har været bragt ind.
Jeg ved godt, at så siger rød stue, at det skulle det sandelig ikke, men jeg er lidt ærgerlig over, at det ikke har været bragt ind og foreslået som en del i forbindelse med den her evaluering, for skulle vi ikke have taget det seriøst og ventet på den evaluering, ja, så må jeg sige, at så havde vi fra konservativ side en lang række forslag, som vi gerne ville have sat finansiering i på innovationsområdet i forbindelse med udmøntningen af globaliseringsmidlerne for i år.
Det var faktisk med blødende hjerte, at vi lod det område ligge med udmøntning af pengene for i år, og det var svært at holde sig fra det, det må jeg sige, men vi gjorde det i respekt for den evaluering, der var lagt op til.